Maďarič, Marek, minister kultúry SR (2017-03-23):
Ďakujem za slovo, pán podpredseda. Vážené dámy poslankyne, vážení páni poslanci, dovoľte mi uviesť návrh zákona, ktorý je naplnením jedného z najpodstatnejších bodov Programového vyhlásenia vlády v oblasti kultúry. Pri jeho predkladaní sa musím trošku vrátiť ale do minulosti a zasadiť ho do kontextu postupnej transformácie ministerstvu podriadeného grantového systému, ktorý sme postupne od obdobia 2006 do 2010 začali transformovať a meniť na verejnoprávne fondy. Dôvodov bolo viac. Na rozdiel od ministerstva je možné v týchto fondoch, aby sa táto podpora distribuovala, schvaľovala v špecifických oblastiach, to znamená odbornejšie. Je to možnosť flexibilnejšie a pružnejšie podporovať kultúrne projekty a nezávislejšie od výkonnej moci a takisto aj s väčším objemom finančných prostriedkov. Ako prvý takto zriadený fond bol Audiovizuálny fond a jeho už niekoľkoročná činnosť ukázala, ako podstatnou mierou zastavil úpadok slovenskej audiovízie, a dnes môžeme hovoriť o oživení slovenského filmu, o jeho normálnom fungovaní. V ďalšom období sme transformovali oblasť umenia, vznikol Fond na podporu umenia a už rok jeho fungovania ukázal pozitívne prínosy, ktorými vás teraz nechcem zdržiavať. Ako ďalší logický krok sa v tomto zmysle javí byť vznik Fondu na podporu kultúry národnostných menšín. Pri návrhu tohto zákona je potrebné povedať, tak ako v prípade tých prvých dvoch zmienených fondov, aj tu tvorba tohto zákona, spôsob, akým by mala byť menšinová kultúra podporovaná, vznikal v širokej účasti odborníkov, zástupcov národnostných menšín tzv. participatívnou metódou tak, aby to zodpovedalo očakávaniam tých adresátov, aby tam bola zachovaná dostatočná transparentnosť a funkcionalita tohto fondu. Fond bude narábať s podstatne vyššími finančnými prostriedkami, než boli doterajšie prostriedky vyčleňované na podporu kultúry národnostných menšín, ktoré ešte historicky boli súčasťou grantového programu ministerstva kultúry, neskôr prešli pod Úrad vlády, a ak tento zákon bude schválený, vznikne, ako som už spomenul, nový verejnoprávny fond, ktorý bude upravovať systém financovania kultúrnych a vedeckých aktivít národnostných menší. Orgánmi fondu budú riaditeľ ako štatutárny a výkonný orgán fondu, odborné rady pre každú národnostnú menšinu, dozorná komisia ako kontrolný orgán fondu a správna rada. Zloženie a fungovanie orgánov tohto fondu je navrhované tak, aby v procese rozhodovania o smerovaní základných činností fondu a takisto rozpočtovaní jeho zdrojov bola zastúpená predovšetkým odborná verejnosť. Nezávislosť a odbornosť rozhodovania v kľúčových orgánoch posilňuje samotný charakter verejnoprávnej inštitúcie. V súvislosti so zvýšenou finančnou saturáciou tohto fondu je súčasťou návrhu zákona aj zvýšenie podpory do existujúcich fondov, Audiovizuálneho fondu a Fondu na podporu umenia. Návrh zákona prešiel aj rokovaním Rady vlády pre kultúru a chcem zdôrazniť, že tento návrh zákona má predovšetkým rozmer kultúrny, ale nemenej má rozmer aj politický. Politický v tom slova zmysle, že vychádzame z tézy, alebo z reality, že Slovenská republika je tvorená nielen väčšinovým národom, ale aj národnostnými menšinami a my vnímame národnostné menšiny ako prirodzenú súčasť nášho štátu, ako obohatenie nášho štátu a máme záujem, aby sa národnostné menšiny cítili byť súčasťou tohto štátu a cítili sa v ňom komfortne. K tomu ma určite prispieť aj Fond na podporu kultúry národnostných menšín. Čiže vnímajte tento návrh zákona nielen ako významný príspevok do efektívnejšej, transparentnejšej podpory dôležitej súčasti našej kultúry, ktorú tvoria naše národnostné menšiny, ale aj ako veľmi jasné, ani nie gesto, lebo nejde len o gesto, ale aj gesto, ale aj politický čin. Ďakujem pekne, toľko na úvod.